Komisijos reglamentas (EB) Nr. 812/2002
2002 m. gegužės 16 d.
iš dalies keičiantis Reglamentą (EB) Nr. 883/2001, nustatantį išsamias Tarybos reglamento (EB) Nr. 1493/1999 įgyvendinimo taisykles dėl prekybos su trečiosiomis šalimis vyno sektoriaus produktais
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1999 m. gegužės 17 d. Tarybos reglamentą (EB) Nr. 1493/1999 dėl bendro vyno rinkos organizavimo [1] su paskutiniais pakeitimais, padarytais Reglamentu (EB) Nr. 2585/2001 [2], ypač į jo 63 ir 72 straipsnius,
kadangi:
(1) Importuojant vyną, kuriam taikomos su tam tikromis trečiosiomis šalimis sudarytuose susitarimuose numatytos nuolaidos, turi būti pateikti oficialių įstaigų arba abiejų susitariančių šalių oficialiai pripažintų įstaigų, nurodytų minėtų šalių kartu sudarytuose sąrašuose, išduoti patvirtinimai, kad importuojamas vynas atitinka nuolaidų taikymo sąlygas.
(2) Valstybės narės turėtų išsiųsti Komisijai oficialių arba oficialiai pripažintų įstaigų, kurios valstybių narių siūlymu turėtų išduoti tokius patvirtinimus, sąrašus, kad Komisija galėtų tokius sąrašus sudaryti ir jais keistis su atitinkamomis trečiosiomis šalimis. Siekiant palengvinti minėtų įstaigų užduotis, sąrašai turėtų būti pateikiami tinkama forma ir tinkamoje laikmenoje.
(3) Šiame reglamente numatytos priemonės atitinka Vyno vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Komisijos reglamente (EB) Nr. 883/2001 [3] įterpiamas toks skyrius:
"VIIa SKYRIUS
SPECIALIOSIOS NUOSTATOS DĖL EKSPORTO
34a straipsnis
1. Valstybės narės siunčia Komisijai oficialių arba oficialiai pripažintų įstaigų, kurios valstybių narių siūlymu turėtų išduoti patvirtinimus, įrodančius, kad atitinkamas vynas atitinka nuolaidų taikymo sąlygas, numatytas su trečiosiomis šalimis sudarytuose susitarimuose.
2. Komisija, kartu su susijusia trečiąja šalimi sudarydama ir keisdamasi oficialių įstaigų, įgaliotų išduoti 1 dalyje nurodytus patvirtinimus, sąrašu bei minėtos trečiosios šalies vardu išduotu atitinkamu sertifikatu, veikia Bendrijos vardu.
3. 2 dalyje nurodytą sąrašą Komisija pateikia tokia forma ir tokioje laikmenoje, kurios, jos nuomone, yra tinkamos."
2 straipsnis
Šis reglamentas įsigalioja ketvirtą dieną po jo paskelbimo Europos Bendrijų oficialiajame leidinyje.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2002 m. gegužės 16 d.